Predkladacia správa

Podnet na vypracovanie návrhu zákona 
	Ministerstvo zdravotníctva Slovenskej republiky predkladá návrh zákona, ktorým sa mení a dopĺňa zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a  o zmene a doplnení niektorých zákonov v znení neskorších predpisov na základe Plánu legislatívnych úloh vlády Slovenskej republiky na rok 2007.

Vyjadrenie účelu a odôvodnenie potreby návrhu zákona
	V návrhu zákona sa transponuje do právneho poriadku Slovenskej republiky smernica Európskeho parlamentu a Rady 2005/36/ES zo 7. septembra 2005 o uznávaní odborných kvalifikácií. Slovenská republika je povinná uvedenú smernicu transponovať podľa článku 63 smernice do 20. októbra 2007.  Súčasne sa upravujú niektoré ustanovenia týkajúce sa typov ambulancií záchrannej zdravotnej služby a ďalšie súvisiace ustanovenia, ktorých úpravu si vyžiadali požiadavky praxe.

Obsah návrhu zákona
	Návrh zákona upravuje oblasť uznávania získaného vzdelania zdravotníckym pracovníkom z krajín Európskeho hospodárskeho priestoru a Švajčiarska, podľa ktorého sa umožní osobám hodlajúcim vykonávať zdravotnícke povolanie na území Slovenskej republiky podľa stanovených pravidiel uznať ich vzdelanie, čo je jednou z požiadaviek výkonu zdravotníckeho povolania v členskom štáte EÚ. Návrh zákona upresňuje aj jednotlivé typy ambulancií záchrannej zdravotnej služby a umožňuje zmenu typu záchrannej zdravotnej služby na základe povolenia.

Zhodnotenie finančných, ekonomických, environmentálnych vplyvov a vplyvom na zamestnanosť a podnikateľské prostredie   
Realizácia návrhu zákona nezakladá zvýšené nároky na verejné financie; nemá finančný, ekonomický, environmentálny vplyv, ani vplyv na zamestnanosť a podnikateľské prostredie.

Dôvod nesprístupňovania návrhu zákona
Nie je dôvod nesprístupňovania návrhu zákona.

Informácia o pripomienkovom konaní
	Návrh zákona bol predložený na pripomienkové konanie celkom 57 pripomienkujúcim orgánom. Hromadná pripomienka zo strany verejnosti uplatnená nebola. Vyhodnotenie pripomienkového konania je súčasťou materiálu.